એક દિવસ વાતવાતમાં અથર્વે ખાતરી કરી લીધી કે તે જે કહેવા જઈ રહ્યો છે એ વાત હવન સમજી શકશે એટલે એણે વાત શરૂ કરી, ‘જો હવન, હું તને જે કંઈ કહેવા જઈ રહ્યો છું એ વાત ભગવાન કરે ખોટી જ પડે, પરંતુ એકવાર હું તને જણાવી દઉં પછી તારે જે નિર્ણય લેવો હોય તે લેજે.’ અથર્વે વાત આગળ વધારી – ‘હવન! હું પારમિતાભાભીને નજીકથી ઓળખતો નથી, પરંતુ મેં પણ ગ્રેજ્યુએશન વિદ્યાનગરથી જ કર્યું છે. આથી ત્યાં મેં ભાભીને આવતાં-જતાં અનેકવાર રસ્તામાં જોયા છે.’